DA Den Europæiske Unions Tidende C 364/4

KOMMISSIONENS AFGØRELSE

af 26. oktober 2015

om indgåelse af stabiliserings- og associeringsaftalen mellem Den Europæiske Union og Det Europæiske Atomenergifællesskab på den ene side og Kosovo (1) på den anden side

(2015/C 364/04)

EUROPA-KOMMISSIONEN HAR —

under henvisning til traktaten om oprettelse af Det Europæiske Atomenergifællesskab, særlig artikel 101, stk. 2

under henvisning til Rådets godkendelse i overensstemmelse med artikel 101 i traktaten om oprettelse af Det Europæiske Atomenergifællesskab, og

ud fra følgende betragtninger:

(1) Den 21. juni 2013 bemyndigede Rådet Europa-Kommissionen til at indlede forhandlinger med Kosovo om en stabiliserings- og associeringsaftale. Forhandlingerne blev afsluttet med paraferingen af aftalen den 25. juli 2014.

(2) Aftalen vedrører også anliggender, der henhører under Det Europæiske Atomenergifællesskabs kompetencer.

(3) Aftalen bør derfor også indgås på Det Europæiske Atomenergifællesskabs vegne for så vidt angår anliggender henhørende under traktaten om oprettelse af Det Europæiske Atomenergifællesskab.

(4) Undertegnelsen og indgåelsen af aftalen er omfattet af en særskilt procedure for så vidt angår anliggender henhørende under traktaten om Den Europæiske Union og traktaten om Den Europæiske Unions funktionsmåde. Stabiliserings- og associeringsaftalen vil blive undertegnet på Den Europæiske Unions vegne med forbehold af dens senere indgåelse.

(5) Aftalen berører ikke medlemsstaternes stillingtagen til Kosovos status, som fastlægges i overensstemmelse med national praksis og folkeretten.

(6) Desuden udgør hverken begreberne, ordlyden eller definitionerne i denne afgørelse og i aftalen eller henvisninger til det retsgrundlag, der er nødvendigt for aftalens indgåelse, en anerkendelse fra Det Europæiske Atomenergifællesskabs side af Kosovo som uafhængig stat eller en anerkendelse fra de enkelte medlemsstaters side af Kosovo som sådan, hvis de ikke allerede har taget dette skridt.

(7) Stabiliserings- og associeringsaftalen mellem Den Europæiske Union og Det Europæiske Atomenergifællesskab på den ene side og Kosovo på den anden side bør indgås på Det Europæiske Atomenergifællesskabs vegne —

BESTEMT FØLGENDE:

Artikel 1

Europa-Kommissionens indgåelse på Det Europæiske Atomenergifællesskabs vegne af stabiliserings- og associeringsaftalen mellem Den Europæiske Union og Det Europæiske Atomenergifællesskab på den ene side og Kosovo på den anden side godkendes hermed.

Teksten til aftalen er knyttet til Rådets afgørelse om undertegnelse på Den Europæiske Unions vegne af stabiliserings- og associeringsaftalen mellem Den Europæiske Union og Det Europæiske Atomenergifællesskab på den ene side og Kosovo på den anden side (2).

Artikel 2

Denne afgørelse berører ikke medlemsstaternes og Det Europæiske Atomenergifællesskabs stillingtagen til Kosovos status.

Artikel 3

Medlemmet af Kommissionen med ansvar for europæisk naboskabspolitik og udvidelsesforhandlinger bemyndiges hermed til at undertegne stabiliserings- og associeringsaftalen mellem Den Europæiske Union og Det Europæiske Atomenergifællesskab på den ene side og Kosovo på den anden side og til at deponere den i aftalens artikel 144 nævnte godkendelsesakt på Det Europæiske Atomenergifællesskabs vegne.

Udfærdiget i Bruxelles, den 26. oktober 2015. På Kommissionens vegne Johannes HAHN Medlem af Kommissionen

(1) Denne betegnelse indebærer ingen stillingtagen til Kosovos status, og den er i overensstemmelse med FN's Sikkerhedsråds resolution 1244/1999 og Den Internationale Domstols udtalelse om Kosovos uafhængighedserklæring.

(2) Dok. 10728/1/15 REV 1 og 10724/2/15 REV 2 COWEB 66 (endnu ikke offentliggjort i EUT).